ที่สตูลโรตีเป็นที่นิยมกันมาก ทานได้ทั้งวันทั้งมื้อเช้า สาย บ่าย เย็น ค่ำ กินเป็นอาหารคาวหรืออาหารหวานก็ได้ ร้านโรตีก็หาทานได้ง่ายมากมีอยู่ทั่วทุกหนแห่ง คราวนี้จะพามารู้จักกับร้านบาราโรตี ร้านอาหารยามเช้าในอ.ละงูกันค่ะ ร้านนี้เป็นร้านอาหารอิสลาม อยู่ไม่ใกล้ไม่ไกลจากท่าเรือปากบารา (ประมาณ 1 กม.) เปิดตั้งแต่ 6 โมงเช้า ปิดช่วงบ่ายขึ้นอยู่กับว่ามีลูกค้ามั้ย (บางทีเลทไปถึงบ่าย 2 นู่น)

ร้านนี้ถึงจะชื่อบาราโรตีแต่อาหารที่ร้านไม่ได้มีแต่โรตีนะคะ มีเมนูให้เลือกทานเพียบค่า ทั้งเมนูอาหารเช้า , อาหารจานเดียว , อาหารตามสั่ง , โรตี , กาแฟ ฯลฯ
อ้อ รับทำข้าวกล่องด้วยค่ะ ทั้งร้านมีที่นั่งประมาณ 20 โต๊ะนะคะ ถือว่าเยอะพอสมควรค่ะ สำหรับใครที่มาทานที่ร้าน เวลาสั่งอาหารก็จะมีใบรายการให้เลือก เขียนจำนวนเมนูที่ต้องการและเบอร์โต๊ะลงไปแค่นี้ก็เรียบร้อย ระหว่างรออาหารมาเสิร์ฟก็นั่งเล่นเน็ตไปเพลิน ๆ ที่ร้านมีไวไฟให้ใช้ฟรีด้วยค่า พาสเวิร์ดอยู่บนโต๊ะนี่แหละ เริ่ด

มาถึงเมนูที่ได้ชิมกันบ้าง
- ชาชักร้อน-เย็น ส่วนตัวชอบชาร้อนมากกว่าเพราะเข้มข้นและหวานน้อยกว่าแบบเย็นค่ะ
- ไข่ลวกก็มีนะคะเหยาะซีอิ๊วพริกไทยนิดหน่อย ซดร้อน ๆ อาหย่อย
- ข้าวหมกไก่ ข้าวหุงมาไม่นิ่มเละ ร่วนดี น้ำจิ้มรสหวาน+เปรี้ยวช่วยตัดเลี่ยน
- ข้าวมันไก่มีน้ำจิ้ม 2 แบบ + ราดซีอิ๊วดำมาด้วย เมนูนี้เราว่าโอเค มาตรฐานทั่วไปค่ะ
- ผัดเนื้อแดง เป็นการนำเนื้อไปผัดกับซอสแดงและผัก เนื้อเป็นส่วนที่ไม่ติดมันก็เลยเหนียวไปนิดค่ะ
- แกงตอแมะห์ (ตูมิห์) เป็นอาหารพื้นเมืองของจ.สตูล เป็นแกงปลา เน้นความหอมของเครื่องเทศ รสอมเปรี้ยวนิด ๆ 
- แกงส้ม รสยังไม่จัดจ้านเท่าไหร่
-  ข้าวเหนียวปลาเค็ม ข้าวเหนียวของที่ร้านจะเป็นข้าวเหนียวหุงกับหัวกะทินะคะ ทานคู่กับปลาเค็มจะมีความหอมและมันของกะทิ คล้าย ๆ กินข้าวเหนียวมูนนั่นแหละ
- ข้าวยำ เมนูนี้คนชอบผักน่าจะชอบ ของที่ร้านนี้จะใส่เกสรบัวมาด้วย เราเป็นคนชอบทานข้าวยำอยู่แล้วนะ ของที่ร้านนี้ก็อร่อยถูกปากจ้า
- โรตีกับน้ำตาล , นมข้นหวาน และแกงถั่วเหลือง โรตีแป้งนุ่มอ่ะ ชอบ ทานกับนมข้นหวาน+น้ำตาลนี่อร่อยอยู่แล้ว ส่วนแกงถั่วเหลืองรสจะไม่จัดออกมัน ๆ 
- โรตีไข่ดาวนี่พึ่งเคยเห็น ทานเป็นอาหารคาวแหละนะ หลัก ๆ ก็มีโรตี + ไข่ดาว + แกงถั่วเหลือง คล้าย ๆ เมนูที่แล้วแต่ไม่มีนมข้นหวานและน้ำตาล มีไข่ดาวมาแทน
- โรตีมะตะบะ เสิร์ฟคู่กับน้ำจิ้มและอาจาด เมนูนี้ขอแนะนำเลยนะคะ อร่อยมาก กลมกล่อม ชอบที่เค้าทอดมาไม่มันไม่เยิ้มด้วยอ่ะ มันเลยไม่เลี่ยน
- โรตีกล้วยหอม เสิร์ฟพร้อมกับน้ำตาลและนมข้นหวาน โรตีกับกล้วยสำหรับเราเข้ากันอยู่แล้วอ่ะนะ ที่ร้านเค้าทอดมาได้ดีด้วยไง แป้งไม่หนามาก กรอบนอกนุ่มใน กินร้อน ๆ ฟินนนน
- โรตีกรอบก็ดีงามไม่แพ้กัน กรอบ และไม่มันเยิ้ม ชอบอีกหล่ะ

ใครผ่านไปแถวท่าเรือปากบาราลองเผื่อเวลาช่วงเช้า ๆ ก่อนลงเรือไปหลีเป๊ะแวะทานอาหารที่ร้านดูค่ะ อร่อยดีงามหลายเมนูเลย